CELEX: 52017PC0529
Language: bg
Date: 2017-05-22 00:00:00
Title: Препоръка за РЕШЕНИЕ НА СЪВЕТА за отмяна на Решение 2014/56/ЕС относно наличието на прекомерен дефицит в Хърватия

ЕВРОПЕЙСКА КОМИСИЯ
            Брюксел, 22.5.2017
            COM(2017) 529 final
            Препоръка за
            РЕШЕНИЕ НА СЪВЕТА
            за отмяна на Решение 2014/56/ЕС относно наличието на прекомерен дефицит в Хърватия
            
               
         
         
            
            
               
            
            
               Препоръка за
            
            
               РЕШЕНИЕ НА СЪВЕТА
            
            
               за отмяна на Решение 2014/56/ЕС относно наличието на прекомерен дефицит в Хърватия
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, и по-специално член 126, параграф 12 от него,
            
            
               като взе предвид препоръката на Комисията,
            
            
               като има предвид, че:
            
            
               (1)На 28 януари 2014 г. въз основа на препоръка, отправена от Комисията, с Решение 2014/56/ЕС
                  1
                Съветът реши, в съответствие с член 126, параграф 6 от Договора, че в Хърватия е налице прекомерен дефицит. Съветът отбеляза, че планираният дефицит по консолидирания държавен бюджет е бил 5,5 % от БВП през 2014 г., което надвишава референтната стойност от 3 % от БВП съгласно Договора. Прогнозата за брутния държавен дълг за 2014 г. бе той да бъде в размер на 62 % от БВП, т.е. над референтната стойност от 60 % от БВП по Договора.
            
            
               (2)На същата дата, в съответствие с член 126, параграф 7 от Договора и член 3, параграф 4 от Регламент (ЕО) №1467/97 на Съвета и въз основа на препоръка на Комисията, Съветът отправи препоръка към Хърватия за преодоляване на прекомерния дефицит най-късно до края на 2016 г. 
            
            
               (3)На 2 юли 2014 г. Комисията заключи, че Хърватия е предприела ефективни действия в съответствие с препоръката на Съвета от 28 януари 2014 г. съгласно член 126, параграф 7 от Договора.
            
            
               (4)В съответствие с член 4 от Протокола относно процедурата при прекомерен дефицит, приложен към Договорите, Комисията предоставя данните за изпълнението на процедурата. Като част от прилагането на този протокол, държавите членки трябва да предоставят данни за бюджетния дефицит и държавния дълг, както и за другите свързани с тях променливи два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 на Съвета
                  2
               . 
            
            
               (5)Съветът следва да вземе решение за отмяна на решение за наличие на прекомерен дефицит въз основа на предоставените данни. Същевременно дадено решение за наличие на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност от 3 % от БВП и съотношението на дълга съответства на ориентирания към бъдещето елемент на целевия показател за намаляване на дълга
                  3
               .
            
            
               (6)След уведомлението, изпратено от Хърватия през април 2016 г., и въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009, програмата за конвергенция за 2017 г. и прогнозата на Комисията от пролетта на 2017 г. се налагат следните заключения:
            
            
               –През 2016 г. дефицитът по консолидирания държавен бюджет достигна 0,8 % от БВП спрямо 3,4 % през 2015 г. Това подобрение се дължи главно на i) увеличаване на приходите на фона на висок ръст на БВП и ii) ограничаване на разходите. Така дефицитът е бил сведен до под референтната стойност по Договора от 3 % от БВП в определения от Съвета срок. 
            
            
               –Според програмата за конвергенция за 2017—2020 г., представена от хърватското правителство на 27 април 2017 г., се планира дефицитът по консолидирания държавен бюджет да се увеличи до 1,3 % от БВП през 2017 г. и да намалее до 0,8 % от БВП през 2018 г. В прогнозата на Комисията от пролетта на 2017 г. се предвижда дефицитът да възлиза на 1,1 % от БВП през 2017 г. и 0,9 % от БВП през 2018 г. Следователно се очаква през прогнозния период дефицитът да се задържи под референтната стойност по Договора от 3 % от БВП.
            
            
               –През периода 2014—2016 г. структурното салдо, т.е. салдото по консолидирания държавен бюджет, коригирано спрямо фазата на икономическия цикъл, минус еднократните и другите временни мерки, се е подобрило с 3,0 % от БВП. 
            
            
               –Съотношението на брутния държавен дълг към БВП достигна 86,7 % през 2015 г. и се понижи до 84,2 % през 2016 г. поради укрепването на БВП и намаляващите дълга корекции наличности-потоци. В прогнозата на Комисията от пролетта на 2017 г. се предвижда съотношението на дълга да намалее допълнително до 79,4 % през 2018 г., подкрепено от силен растеж на номиналния БВП. Въз основа на това съотношението на дълга през 2016 г. съответства на ориентирания към бъдещето елемент на целевия показател за намаляване на дълга.
            
         
         
            
               (7)В съответствие с член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.
            
            
               (8)Според Съвета прекомерният дефицит в Хърватия е бил коригиран и следователно Решение 2014/56/ЕС следва да бъде отменено.
            
            
               (9)Считано от 2017 г. — годината след корекцията на прекомерния дефицит, за Хърватия се прилага превантивната част на Пакта за стабилност и растеж. След като постигна своята средносрочна цел още през 2016 г., Хърватия следва да не се отклонява от нея и да спазва критерия за дълга в съответствие с член 2, параграф 1а от Регламент (ЕО) № 1467/97,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Въз основа на цялостната оценка прекомерният дефицит в Хърватия се счита за коригиран.
            
            
               Член 2
            
            
               Решение 2014/56/ЕС се отменя.
            
            
               Член 3
            
            
               Адресат на настоящото решение е Република Хърватия.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  Решение 2014/56/ЕС на Съвета от 28 януари 2014 г. относно наличието на прекомерен дефицит в Хърватия (ОВ L 36, 6.2.2014 г., стр. 13).
               
               
                  
                     (2)
                  Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1).
               
               
                  
                     (3)
                  Съгласно Подробните указания за изпълнението на Пакта за стабилност и растеж и насоките относно формата и съдържанието на програмите за стабилност и за конвергенция:
                     http://ec.europa.eu/economy_finance/economic_governance/sgp/pdf/coc/code_of_conduct_en.pdf.